CELEX: 32016D0929(01)
Language: sk
Date: 2016-09-28 00:00:00
Title: Vykonávacie rozhodnutie Komisie z 28. septembra 2016 o vypracovaní pracovného programu pre posudzovanie žiadostí o obnovenie schválení účinných látok, ktorých platnosť sa skončí v roku 2019, 2020 a 2021 v súlade s nariadením Európskeho parlamentu a Rady (ES) č. 1107/2009

29.9.2016   
            
            
               SK
            
            
               Úradný vestník Európskej únie
            
            
               C 357/9
            
         VYKONÁVACIE ROZHODNUTIE KOMISIE
   z 28. septembra 2016
   o vypracovaní pracovného programu pre posudzovanie žiadostí o obnovenie schválení účinných látok, ktorých platnosť sa skončí v roku 2019, 2020 a 2021 v súlade s nariadením Európskeho parlamentu a Rady (ES) č. 1107/2009
   (2016/C 357/05)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 18,
   keďže:
   
               (1)
            
            
               Pre veľký počet účinných látok, ktoré sa v súlade s nariadením (ES) č. 1107/2009 považujú za schválené a ktoré sú uvedené v časti A prílohy k nariadeniu 540/2011 (2), sa dátum platnosti skončí medzi 1. januárom 2019 a 31. decembrom 2021. Časť B prílohy k vykonávaciemu nariadeniu Komisie (EÚ) č. 686/2012 (3) obsahuje zoznam uvedených účinných látok a prideľuje hodnotenie daných účinných látok jednotlivým členským štátom na účely postupu obnovenia, pričom sa pri každej účinnej látke uvádza spravodajský členský štát a spoluspravodajský členský štát.
            
         
               (2)
            
            
               Vzhľadom na čas a zdroje potrebné na dokončenie posúdenia žiadostí o obnovenie schválení pre taký veľký počet účinných látok zo strany členských štátov a Európskeho úradu pre bezpečnosť potravín, treba stanoviť pracovný program, v ktorom sa zoskupia podobné účinné látky, stanovia priority na základe zváženia bezpečnosti pre zdravie ľudí a zvierat alebo životné prostredie, ako je uvedené v článku 18 nariadenia (ES) č. 1107/2009.
            
         
               (3)
            
            
               Ako sa uvádza v odôvodnení 17 nariadenia (ES) č. 1107/2009, bolo by vhodné látky s nízkym rizikom identifikovať a uľahčiť uvádzanie prípravkov na ochranu rastlín, ktoré ich obsahujú, na trh. V súlade s cieľmi smernice Európskeho parlamentu a Rady 2009/128/ES (4) by sa ďalej malo podporovať používanie prípravkov na ochranu rastlín, ktoré majú najmenší negatívny vplyv na ľudské zdravie, zdravie zvierat a životné prostredie. Program by mal preto zoskupiť účinné látky s nízkym rizikom, aby ich prednostne posúdil s cieľom dosiahnuť včasné obnovenie ich schválenia.
            
         
               (4)
            
            
               Okrem toho by sa mali identifikovať aj látky, v prípade ktorých sa vzhľadom na ich vlastnosti očakáva, že asi nesplnia kritériá schválenia stanovené v bodoch 3.6.2 až 3.6.5 a bode 3.7 prílohy II k nariadeniu (ES) č. 1107/2009. V programe by mali byť zoskupené uvedené látky, aby sa ich posúdenie uprednostnilo.
            
         
               (5)
            
            
               Vzhľadom na prostriedky, ktoré majú orgány posudzujúce žiadostí o obnovenie schválení k dispozícii, nemožno vylúčiť, že v dôsledku uprednostneného posúdenia látok podľa tohto rozhodnutia môže platnosť schválenia niektorých iných účinných látok uplynúť pred prijatím rozhodnutia o obnovení schválenia takýchto látok. V takýchto prípadoch by sa obdobie platnosti schválenia takýchto účinných látok malo v súlade s článkom 17 nariadenia (ES) č. 1107/2009 včas predĺžiť.
            
         
               (6)
            
            
               V článku 18 nariadenia (ES) č. 1107/2009 sa okrem zoskupenia podobných účinných látok na základe priorít pre ich posúdenie takisto stanovuje, že pracovný program musí obsahovať špecifické ustanovenia. Ustanovenie článku 18 druhého pododseku písm. a) až e) nariadenia (ES) č. 1107/2009 sa vykonáva vykonávacím nariadením Komisie (EÚ) č. 844/2012 (5) a ustanovenie článku 18 druhého pododseku písm. f) nariadenia (ES) č. 1107/2009 sa vykonáva vykonávacím nariadením (EÚ) č. 686/2012,
            
         SA ROZHODLA TAKTO:
   Jediný článok
   Týmto sa prijíma pracovný program uvedený v prílohe k tomuto rozhodnutiu.
   
      V Bruseli 28. septembra 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 309, 24.11.2009, s. 1.
   
      (2)  Ú. v. EÚ L 153, 11.6.2011, s. 1.
   
      (3)  Vykonávacie nariadenie Komisie (EÚ) č. 686/2012 z 26. júla 2012, ktorým sa členským štátom na účely postupu obnovenia prideľuje hodnotenie účinných látok (Ú. v. EÚ L 200, 27.7.2012, s. 5).
   
      (4)  Smernica Európskeho parlamentu a Rady 2009/128/ES z 21. októbra 2009, ktorou sa ustanovuje rámec pre činnosť Spoločenstva na dosiahnutie trvalo udržateľného používania pesticídov (Ú. v. EÚ L 309, 24.11.2009, s. 71).
   
      (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).
   
      PRÍLOHA
      
                  1.
               
               
                  Pracovný program sa týka účinných látok, ktoré sa považujú za schválené podľa nariadenia (ES) č. 1107/2009 a ktoré sú uvedené v časti B prílohy k vykonávaciemu nariadeniu (EÚ) č. 686/2012.
               
            
                  2.
               
               
                  Pri posudzovaní žiadostí o obnovenie schválení účinných látok a zoskupenia podobných účinných látok podľa článku 18 nariadenia (ES) č. 1107/2009 sa uplatňujú tieto priority:
                  
                              1.
                           
                           
                              Musí sa uprednostniť posúdenie žiadostí o obnovenie schválení účinných látok, ktoré by vzhľadom na ich vlastnosti mohli byť identifikované ako účinné látky predstavujúce potenciálne nízke riziko, aby čo najväčší počet účinných látok s nízkym rizikom mohol byť schválený bezodkladne alebo s čo možno najmenším oneskorením.
                           
                        
                              2.
                           
                           
                              Musí sa uprednostniť posúdenie žiadostí o obnovenie schválení účinných látok, v prípade ktorých sa vzhľadom na ich vlastnosti očakáva, že asi nesplnia kritériá schválenia stanovené v bodoch 3.6.2 až 3.6.5 a v bode 3.7 prílohy II k nariadeniu (ES) č. 1107/2009. Takéto posúdenia sa musia vykonať bezodkladne alebo s čo možno najmenším oneskorením.
                           
                        
                              3.
                           
                           
                              Ak obdobie platnosti schválenia niektorých účinných látok, na ktoré sa nevzťahujú body 1 a 2, uplynie ešte pred prijatím rozhodnutia o obnovení ich schválenia, musí sa obdobie platnosti schválenia uvedených účinných látok v súlade s článkom 17 nariadenia (ES) č. 1107/2009 včas predĺžiť.